SET ปิดเช้าบวก 8 จุด แรงซื้อกลุ่ม “พลังงาน-เปิดเมือง” หนุน
SET ปิดเช้าบวก 8 จุด รับแรงเก็งกำไรกลุ่มเปิดเมือง กลุ่มพลังงาน กลุ่มสื่อสาร แนะจับตาผลประชุมเฟด ช่วงบ่ายคาดบวกต่อได้ ให้แนวต้านที่ 1,625 และ 1,628 จุด แนวรับ 1,614 จุด
SET ปิดเช้าบวก 8 จุด รับแรงเก็งกำไรกลุ่มเปิดเมือง กลุ่มพลังงาน กลุ่มสื่อสาร แนะจับตาผลประชุมเฟด ช่วงบ่ายคาดบวกต่อได้ ให้แนวต้านที่ 1,625 และ 1,628 จุด แนวรับ 1,614 จุด
23 พ.ย. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์หลักทรัพย์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับขึ้นมาสอดคล้องตลาดภูมิภาค เคลื่อนไหวตามแรงเก็งกำไรหลายกลุ่ม อาทิ กลุ่มเปิดเมือง รวม COM7 ที่คาดจะเข้า SET50 , กลุ่มพลังงาน จากมีสัญญาณผลกำไรดีขึ้น, กลุ่มสื่อสารฟื้นจากลงไปแรงเมื่อวานนี้รับความกังวล TRUE-DTAC ยกเลิกเทนเดอร์ออฟเฟอร์ ทำให้ราคาหุ้นมีอัพไซด์เพิ่ม โดย DTAC ลงไปแตะ 40 บาท ทำให้มี discount ถึง 20% จึงมีแรงเก็งกำไรมากกว่า TRUE
นอกจากนี้ ก็ยังมีแรงขายกลุ่มค้าปลีก อาทิ CPALL, MAKRO, BJC ออกมาสลับกับแรงซื้อที่ตอบรับอานิสงส์การถ่ายทอดฟุตบอลโลก 2022 รวมทั้งแรงขายหุ้นขนาดเล็กและกลางที่เกี่ยวข้องกับหุ้น บริษัท มอร์ รีเทิร์น จำกัด (มหาชน) หรือ MORE
สำหรับในระยะสั้น ตลาดหุ้นไม่ได้มีปัจจัยบวกหรือลบชัดเจน ตลาดยังรอติดตามรายงานการประชุมธนาคารกลางสหรัฐ (เฟด) ซึ่งอาจมีผลต่อไทยไม่มากนัก แต่ให้น้ำหนักการประชุมคณะกรรมการนโยบายการเงิน (กนง.)ในวันที่ 30 พ.ย.65 มากกว่า โดยตลาดคาดว่า กนง.จะปรับขึ้นดอกเบี้ย 0.25% ทำให้เห็นแรงเก็งกำไรกลุ่มแบงก์ ส่งผลบรรยากาศเก็งกำไรค่อนข้างดี
รวมทั้งมีแรงเก็งกำไรกลุ่มพลังงานทดแทน เนื่องจากวันที่ 25 พ.ย.นี้จะมีการยื่นข้อเสนอขายไฟฟ้ารวม 5,200 เมกะวัตต์ โดยคาดว่าจากวันนี้ถึงปลายสัปดาห์นี้จะมีแรงเก็งกำไรมากขึ้น แนะ GULF, EGCO, GUNKUL, SSP, BCPG
โดยแนวโน้มตลาดหุ้นช่วงบ่าย นายกิจพณ มองว่าตลาดฯพยายามยืนบวก โดยช่วงสั้นตลาดไม่ค่อยมีทิศทางชัดเจนเพราะส่วนใหญ่มีแรงเก็งกำไรเข้ามารายตัว ให้แนวต้านที่ 1,625 และ 1,628 จุด แนวรับที่ 1,614 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,409.32 ล้านบาท ปิดที่ 193.50 บาท เพิ่มขึ้น 8.50 บาท
PTT มูลค่าการซื้อขาย 1,235.32 ล้านบาท ปิดที่ 33.75 บาท เพิ่มขึ้น 0.50 บาท
AOT มูลค่าการซื้อขาย 879.49 ล้านบาท ปิดที่ 75.00 บาท เพิ่มขึ้น 0.50 บาท
BDMS มูลค่าการซื้อขาย 851.82 ล้านบาท ปิดที่ 29.75 บาท เพิ่มขึ้น 0.25 บาท
DELTA มูลค่าการซื้อขาย 841.97 ล้านบาท ปิดที่ 656.00 บาท เพิ่มขึ้น 4.00 บาท